ཚེ་དབང་གིས་རྒྱ་ཡིག་ཕར་ཞོགས་བོད་ཡིག་ཀ་གཡག་འདྲ་བ་ཞིག་ཀྱང་མི་ཤེས་པས་ཟ་ཁང་དང་འགྲོན་ཁང་ནི་ནོར་ལ་བལྟ་བལྟ་བྱས་ནས་འཚོལ་དགོས།ཁོ་ལ་ཟ་ཁང་དང་འགྲོན་ཁང་ཞིག་རིག་ཚད་ཀྱིས་ཀྱང་མི་ཆོག་སྟེ།རྒྱས་སྤྲོས་ཅན་དང་གོང་ཆེན་ཅན་ནི་ཁོས་ག་ལ་ལྕོགས།མཐར་ཁོས་རྒྱ་མ་བོད་ཀྱི་ཟ་ཁང་ཆུང་ཆུང་ཞིག་ལས་ཕྱེ་ཐུག་དཀར་ཡོལ་ཆེན་པོ་གཅིག་འཐུང་།ཐུག་པ་དེའི་ཞིམ་ཞིག་ཁོས་མི་ཚེ་གང་བོར་འཐུང་བ་མི་དྲན་ལ།སྐར་མ་གཅིག་གཉིས་ཤིག་གིས་དཀར་ཡོལ་ཆེན་པོ་དེ་སྟོང་བར་ཕུད་པས་ལུས་ནས་ཚ་དྲོད་འབར།མདུན་ཕྱོགས་ན་བཟའ་བཏུང་བྱེད་ཀྱིན་པའི་མི་གསུམ་བཞི་བོས་སྐད་ཆ་ཤུབ་བུར་སྨྲ་བཞིན་པར་བལྟས་ན་རང་ཉིད་ཀྱིས་ཐུག་པ་འཐུང་སྟངས་ལ་འཕྱ་སྨོད་བྱེད་ཀྱིན་པ་ད་གཟོད་ཤེས་པས་ལྷག་ཏུ་ངོ་ཚ་ནས་གདོང་བ་ནས་རྔུལ་ཆུ་འཛུམ།དེ་མུར་ཟས་རིན་སྤྲད་དེ་སྒོར་བུད།